Marlene Harpsøe (DD), 2023-04-25:
Tak for ordet, og især tak til Radikale Venstre for beslutningsforslaget og for, at De Radikale sætter det her meget vigtige emne på dagsordenen, for det er nemlig rigtig, rigtig vigtigt med børn og unges mentale trivsel.
Den seneste nationale sundhedsprofil tegner jo et dystert billede.
Alt for mange unge har et dårligt mentalt helbred, mange føler sig stressede, angste og depressive, nogle rammes også af særlig svære psykiske problemer, særlig unge piger og kvinder har det til tider svært, og det kan vi bare ikke sidde overhørig.
Der er brug for, at de børn og unge, der har behov for professionel hjælp, får det og får det i rette tid, og så er der selvfølgelig også brug for, at vi skaber de trygge rammer og forudsætninger, som sikrer, at børn og unge kommer igennem børne- og ungdomslivet uden mistrivsel eller psykisk lidelse som en følgesvend i voksenlivet.
Problemerne er velbelyste, og i nogle tilfælde kan vi også begynde at pege på årsager.
F.eks. præsenterede forskere fra Aalborg Universitets Center for Ungdomsforskning en bog i efteråret 2022, der pegede på hovedårsager til, at flere unge mistrives og mange unge føler sig pressede.
I den forbindelse nævnede de tre tendenser: acceleration, præstation og psykologisering.
Det omhandler bl.a. kravene til, at unge skal præstere og det i et højere tempo end tidligere, og unges tilbøjelighed til at se lidt mere indad, end det muligvis har været tilfældet tidligere.
Forskerne pegede også på, at de tre ting hver især faktisk kan være positive, men når det er en cocktail af dem, kan de være giftige, og det er jo faktisk ret interessant her.
For vi kommer ikke uden om, at der uundgåeligt følger rigtig mange følelser, beslutninger og ansvar med i et børne- og ungdomsliv.
Det er der ikke noget nyt i, ligesom det ikke er nyt, at der følger forventninger til ungdommen med, og at unge stiller krav, også til sig selv.
Det er der jo som sådan i sig selv ikke et problem i, hvilket forskerne også peger på, og det skal vi huske på, så vi heller ikke sygeliggør sådan en hel generation af unge; livet vil uundgåeligt byde på udfordringer, som børn og unge skal lære at tackle.
Hvordan vi så bedst klæder børn og unge på til at tackle de udfordringer, og hvordan det gode børne- og ungdomsliv så skal se ud, er jeg ret sikker på vi alle sammen har nogle forskellige idéer til.
Det er rigtig fint, men vi kan alle sammen blive enige om, at vi ser nogle tendenser i forhold til unges trivsel, som vi skal tage alvorligt.
I den forbindelse mener regeringen så at der er behov for en kommission for det gode børne- og ungdomsliv, der skal komme med anbefalinger til, hvordan mistrivsel og sårbarhed kan forebygges og afhjælpes, samt hvordan robusthed og myndiggørelse styrkes.
Kommissionen skal også se på indflydelse fra sociale medier og andre større samfundstendenser.
Det lyder jo på overfladen ret fornuftigt og ret sympatisk, men en kommission er også et initiativ, der kræver rigtig mange ressourcer, og det er ressourcer, som kunne være gået til at skabe resultater nu og her.
I Danmarksdemokraterne mener vi ikke, at vi kan stå på sidelinjen og se på, at de unge, der i forvejen har det svært, kun får det endnu sværere, mens vi afventer en kommissions anbefalinger, som sandsynligvis ikke udvisker de forskellige opfattelser af det gode børne- og ungeliv, jeg nævnte før, og som der derfor ikke vil være enighed om at implementere.
Vi frygter i Danmarksdemokraterne, at endnu en kommission ud over de 11 andre kommissioner, råd og udvalg, regeringsgrundlaget indeholder, blot bliver en syltekrukke, hvor svære spørgsmål kan sparkes til hjørne.
Så bliver jeg glad for at høre fra ministeren, at ministeren i hvert fald vil gøre alt, hvad han kan, for, at det ikke bliver en syltekrukke, for det kan vi faktisk ikke være bekendt at det bliver.
Så, ærlig talt, i Danmarksdemokraterne så vi faktisk hellere, at vi satte os til bordet allerede nu og forsøgte at finde nogle fælles fodslag, hvor det er muligt, og jeg håber, at det også er det, vi kan gøre, sideløbende med at der så etableres en kommission.
Vi har en 10-årsplan for psykiatrien, som kan udbygges med det her flotte faglige oplæg, som er skrevet af Sundhedsstyrelsen.
Der er rigtig mange gode forslag i den, så det vil vi i Danmarksdemokraterne i hvert fald også gerne anbefale at vi tager hul på hurtigst muligt.
De unge, som bliver spottet med tegn på mistrivsel, skal vi hurtigst muligt gribe fat i og sørge for får professionel hjælp og har et sted at gå hen, hvor de også kan få den rette hjælp i rette tid, for vi ved, det virker.
Derfor vil vi i Danmarksdemokraterne også gerne være med på en fælles beretning, hvor vi forpligtiger regeringen på netop en såkaldt kommission, som der også ligger både i regeringens regeringsgrundlag, men også i det forslag, som der er fremsat af Radikale Venstre.
Tak for ordet.